b'\n_START_ARTICLE_\nKarl Barth\n_START_SECTION_\nBiografia timpurie\n_START_PARAGRAPH_\nN\xc4\x83scut la Basel, \xc3\xaen Elve\xc8\x9bia, \xc8\x99i-a petrecut anii copil\xc4\x83riei \xc3\xaen Berna. Din 1911 p\xc3\xa2n\xc4\x83 \xc3\xaen 1921 a slujit ca pastor reformat \xc3\xaen satul Safenwil din cantonul Aargau. Mai t\xc3\xa2rziu a devenit profesor de teologie \xc3\xaen Bonn, Germania. A fost nevoit s\xc4\x83 p\xc4\x83r\xc4\x83seasc\xc4\x83 Germania \xc3\xaen 1935, dup\xc4\x83 ce a refuzat s\xc4\x83 jure loialitate lui Adolf Hitler. Barth a plecat \xc3\xaenapoi \xc3\xaen Elve\xc8\x9bia \xc8\x99i a devenit profesor la Basel._NEWLINE_Barth a fost educat \xc3\xaen liberalismul protestant german de profesori ca Wilhelm Hermann, dar a reac\xc8\x9bionat \xc3\xaempotriva acestei teologii cam \xc3\xaen timpul Primului R\xc4\x83zboi Mondial. Reac\xc8\x9bia sa a fost influen\xc8\x9bat\xc4\x83 de mai mul\xc8\x9bi factori, cum ar fi dedicarea sa fa\xc8\x9b\xc4\x83 de mi\xc8\x99carea cre\xc8\x99tin-socialist\xc4\x83 german\xc4\x83 \xc8\x99i elve\xc8\x9bian\xc4\x83 av\xc3\xa2nd \xc3\xaen centru personalit\xc4\x83\xc8\x9bi ca Hermann Kutter, influen\xc8\x9ba mi\xc8\x99c\xc4\x83rii realismului biblic din care f\xc4\x83cea parte Christoph Blunhardt \xc8\x99i impactul filozofiei sceptice a lui Franz Overbeck. Cel mai important factor, \xc3\xaens\xc4\x83, a fost reac\xc8\x9bia sa la sprijinul acordat de profesorii s\xc4\x83i liberali \xc8\x9belurilor de r\xc4\x83zboi ale Germaniei. Barth credea c\xc4\x83 profesorii s\xc4\x83i fuseser\xc4\x83 indu\xc8\x99i \xc3\xaen eroare de o teologie care \xc3\xael lega prea st\xc3\xa2ns pe Dumnezeu de cele mai sublime, profunde expresii \xc8\x99i experien\xc8\x9be ale oamenilor civiliza\xc8\x9bi, p\xc3\xa2n\xc4\x83 la a crede \xc3\xaen sprijin divin pentru o politic\xc4\x83 de r\xc4\x83zboi despre care credeau ei c\xc4\x83 se duce \xc3\xaen sprijinul acelei civiliza\xc8\x9bii, a c\xc4\x83rei experien\xc8\x9be ini\xc8\x9bial\xc4\x83 p\xc4\x83rea s\xc4\x83 le fi st\xc3\xa2rnit dragostea \xc8\x99i devotamentul.\n_START_SECTION_\n\xe2\x80\x9eEpistola c\xc4\x83tre romani\xe2\x80\x9d\n_START_PARAGRAPH_\n\xc3\x8en comentariul s\xc4\x83u la Epistola c\xc4\x83tre romani (mai ales \xc3\xaen a doua edi\xc8\x9bie din 1922, mult rescris\xc4\x83) Barth sus\xc8\x9bine c\xc4\x83 Dumnezeul care este revelat \xc3\xaen crucea lui Isus provoac\xc4\x83 \xc8\x99i r\xc4\x83stoarn\xc4\x83 orice \xc3\xaencercare de a-l alia pe Dumnezeu cu civiliza\xc8\x9bii, realiz\xc4\x83ri sau posesiuni omene\xc8\x99ti. Cei mai mul\xc8\x9bi teologi cred c\xc4\x83 acesta este cel mai important tratat teologic de la Despre religie (1831) a lui Friedrich Schleiermacher (1768-1834)._NEWLINE_\xc3\x8en deceniul ce a urmat primului r\xc4\x83zboi mondial, Barth s-a al\xc4\x83turat unui num\xc4\x83r de al\xc8\x9bi teologi, av\xc3\xa2nd de fapt concep\xc8\x9bii extrem de variate, dar care cu to\xc8\x9bii reac\xc8\x9bionaser\xc4\x83 \xc3\xaempotriva liberalismului profesorilor lor, \xc3\xaentr-o mi\xc8\x99care cunoscut\xc4\x83 ca Teologia dialectic\xc4\x83 (Dialektische Theologie). Al\xc8\x9bi membri ai acestei mi\xc8\x99c\xc4\x83ri au fost Rudolf Bultmann, Eduard Thurnseyen, Emil Brunner \xc8\x99i Friedrich Gogarten.\n_START_SECTION_\nAtitudinea fa\xc8\x9b\xc4\x83 de nazism\n_START_PARAGRAPH_\n\xc3\x8en 1934, pe c\xc3\xa2nd Biserica Protestant\xc4\x83 se supusese celui de-al Treilea Reich, Barth a devenit principalul autor al Declara\xc8\x9biei de la Barmen (Barmer Erkl\xc3\xa4rung) ce respingea influen\xc8\x9ba nazismului asupra cre\xc8\x99tinismului german, argument\xc3\xa2nd c\xc4\x83 supunerea Bisericii fa\xc8\x9b\xc4\x83 de Dumnezeul lui Isus Cristos ar trebui s\xc4\x83 \xc3\xaei dea imoldul de a rezista altor \xe2\x80\x9edomni\xe2\x80\x9d, cum ar fi F\xc3\xbchrer-ul german, Adolf Hitler. Acesta a fost unul dintre documentele fondatoare ale Bisericii Confesiunii, iar Barth a fost ales unul dintre membrii consiuliului ei de conducere, Bruderrat-ul._NEWLINE_Barth a fost for\xc8\x9bat s\xc4\x83 \xc3\xae\xc8\x99i dea demisia din func\xc8\x9bia de profesor la Universitatea din Bonn, din cauza refuzului s\xc4\x83u de a jura loialitate lui Hitler \xc8\x99i s-a \xc3\xaentors \xc3\xaen Elve\xc8\x9bia natal\xc4\x83, unde a ocupat o catedr\xc4\x83 de Teologie sistematic\xc4\x83 la Universitatea din Basel. \xc3\x8en cursul numirii sale, i s-a cerut s\xc4\x83 r\xc4\x83spund\xc4\x83 la o \xc3\xaentrebare de rutin\xc4\x83, ce li se pune tuturor func\xc8\x9bionarilor publici elve\xc8\x9bieni, \xc8\x99i anume dac\xc4\x83 sus\xc8\x9bine sau nu ap\xc4\x83rarea na\xc8\x9bional\xc4\x83. R\xc4\x83spunsul s\xc4\x83u a fost: "Da, mai ales la grani\xc8\x9ba de nord!"_NEWLINE_\xc3\x8en 1938 i-a scris o scrisoare lui Josef Hrom\xc3\xa1dka, un coleg de-al s\xc4\x83u ceh, \xc3\xaen care declara c\xc4\x83 solda\xc8\x9bii care lupt\xc4\x83 \xc3\xaempotriva Celui de-al Treilea Reich slujesc o cauz\xc4\x83 cre\xc8\x99tin\xc4\x83.'